Wag sterf, vier gewond in ‘haelstorm van koeëls’Argieffoto ŉ Veiligheidswag is doodgeskiet en vier ander mense ernstig gewond tydens ŉ transito-rooftog Maandagmiddag buite Elukwatini naby Badplaas in Mpumalanga. Sers. Gerald Sedibe, polisiewoordvoerder, het gesê ŉ transitovoertuig was op pad van die Elukwatini-sakesentrum na Lochiel toe ŉ goue Mercedes Benz-motor met opset van agter in die transitovoertuig vasgejaag het wat veroorsaak het dat dit omslaan. “Skielik is ŉ haelstorm van koeëls op die Fidelity-wagte se voertuig afgevuur en twee wagte is ernstig gewond. Die bestuurder is doodgeskiet,” het Sedibe gesê. “Voordat die verdagtes kon vlug, het twee verkeersbeamptes wat besig was om patrollie te doen onwetend op die misdaadtoneel afgekom. Die verdagtes het onmiddellik ook op hulle losgebrand en albei verkeersbeamptes is gewond.” Volgens Sedibe het die verdagtes met ŉ onbekende bedrag kontant gevlug. Niemand is nog in verband met die rooftog in hegtenis geneem nie. Pat Ngomane, die LUR vir gemeenskapsveiligheid, sekuriteit en skakeling in Mpumalanga, het gesê die verkeersbeamptes is na die Embhuleni-hospitaal gehaas en later na ŉ hospitaal in Nelspruit oorgeplaas. Ngomane het sy kommer uitgespreek oor die groot hoeveelheid transitorooftogte wat in die provinsie plaasvind. “Ons doen ŉ beroep op die gemeenskap om die polisie by te staan met inligting wat tot die inhegtenisneming van die rowers kan lei,” het hy gesê. Sedibe het gesê enigiemand met meer inligting kan lt.kol. Beauty Marivate by 082 822 8357 bel.